**Dôvodová správa**

***A. Všeobecná časť***

Návrh zákona, ktorým sa mení a dopĺňa zákon Národnej rady Slovenskej republiky č. 595/2003 Z. z. o dani z príjmov a o zmene a doplnení niektorých zákonov (ďalej len „návrh zákona“) predkladá do legislatívneho procesu skupina poslancov Národnej rady Slovenskej republiky. Cieľom navrhovateľov je podpora malého a stredného podnikania.

Novelou zákona č. 416/2020 Z. z. ktorým sa mení a dopĺňa zákon č. 595/2003 Z. z. o dani z príjmov a v znení neskorších predpisov a ktorým sa menia a dopĺňajú niektoré zákony, bola vykonaná zmena v § 15 zákona o dani, v zmysle ktorej sa znížil príjem(výnosy) daňovníka, ktorý sa zdaňuje 15%-nou sadzbou dane. Táto sadzba dane bola ponechaná len pre mikrodaňovníkov. Návrh zákona opätovne zavádza 15%-nú daň pre subjekty, ktorých výška príjmov neprevyšuje sumu 100 000,00EUR. Zároveň sa navyšuje maximálna výška tzv. paušálnych výdavkov zo súčasných 20 000,00EUR na 25 000,00EUR, pričom sa zavádza mechanizmus navýšenia uvedenej sumy o mieru inflácie za predchádzajúci rok.

V súčasnosti sa podnikatelia v Slovenskej republiky musia vysporiadať s množstvom ekonomických problémov, ktoré vyplývajú z vysokej miery inflácie, ktorej výška v decembri 2022 bola nad 15% ako aj vysokému nárastu cien energií. Najvýraznejšie sa zdražovanie premietlo do cien potravín, ktoré v porovnaní s decembrom 2022 zdraželi o viac ako 28%.

Nakoľko na vysokú infláciu, ktorá dosahuje dvojcifernú úroveň, vplývajú vysoké ceny energií ako aj vývoj vojny na Ukrajine, nízka úroveň inflácie v eurozóne vo výške okolo 2% je v nedohľadne. Z uvedeného dôvodu sa očakáva nárast cien aj počas nasledujúcich rokov.

Z uvedeného dôvodu je potrebné podporiť malých a drobných podnikateľov, pričom jedným z takýchto nástrojov je aj zníženie daňového zaťaženia pre tieto subjekty. Potrebu podpory drobných podnikateľov potvrdzuje aj štatistika za rok 2022, v ktorom svoju činnosť ukončilo spolu 5684 firiem, z toho 5448 spoločností s ručením obmedzeným a 236 akciových spoločností. K rovnakému kroku pristúpilo aj 38 856 fyzických osôb podnikateľov.

Predkladaný návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná. Návrh zákona je v súlade s právom Európskej únie. Predkladaný návrh zákona má pozitívny vplyv na podnikateľské prostredie.

***B. Osobitná časť***

**K článku 1**

**Bod. 1**

Zvyšuje sa maximálna suma výdavkov, ktoré si môže daňovník uplatniť v prípade uplatnenia tzv. paušálnych výdavkov v hodnote 60% z úhrnu príjmov. Táto maximálna suma sa navyšuje z doterajšej sumy 20 000,00EUR na sumu vo výške 25 000,00EUR. Zároveň sa zavádza mechanizmus navýšenia uvedenej sumy o mieru inflácie zistenej štatistickým úradom za predchádzajúci rok.

**Bod. 2.**

Upravuje sa výška maximálneho príjmu daňovníka, ktorý sa zdaňuje 15% sadzbou dane. Výška príjmu daňovníka, ktorí si môže uplatniť zníženú sadzbu dane je v súčasnosti určená len pre tzv. mikrodaňovníkov. V rámci podpory podnikateľských subjektov sa táto suma navyšuje na 100 000,00EUR.

**K článku II**

Navrhuje sa účinnosť pätnástym dňom po jeho vyhlásení v zbierke zákonov